امریکايي چارواکی: سولې موافقه ممکن د ژور داخلي خفګان سبب شي
یو امریکايي چارواکي خبرداری ورکړی، چې په افغانستان کې د تیرې اولس کلنې جګړې د پای ته رسیدلو د سولې موافقه ممکن په دغه هیواد کې د یوې نوې بې ثباتۍ سبب شي.
د افغانستان د بیا رغونې لپاره د امریکا ځانګړي سرمفتش جان سپکو په واشنګټن کې خبریالانو ته وویل " مونږ ټول سوله غواړو". خو هغه وویل اندیښنه شته، چې د سولې موافقې هڅونه به د سولې د تړون د تل پاتې اغیزو د پلان جوړونې چارې تر سیورې لاندې راولي. ښاغلي سپکو وویل " مونږ نږدې یو تریلیون ډالره په افغانستان مصرف کړي دي". هغه زیاته کړه " دا ټول په خطر کې دي، که چیرې مونږ د سولې د تړون یوه ورځ وروسته د یو بشپړ ناسم مدیریت سره مخ شو ". د افغانستان د بیا رغونې لپاره د امریکا ځانګړي سرمفتش، په دې برخه کې د افغان حکومت خراب مالي وضعیت یادونه کړې او ویلي دي، چې افغان حکومت د افغان امنیتي ځواکونو معاشونو لپاره د پیسو د برابرولو په برخه کې پر امریکا متکي دی، چې هغه دا اتکا ترټولو زیاته د اندیښنې وړ ګڼلې ده. ښاغلی سپکو وايي " په بې ساري ډول نه یوازې د (امریکايي او ائتلافي ځواکونو) د سرتیرو شمیر کمیدل بلکې په بې ساري ډول افغان حکومت ته د مالي ملاتړ کمیدل به د حکومت د ړنګیدو په معنی اوسي". د افغانستان د بیا رغونې لپاره د امریکا ځانګړي سرمفتش وویل "که چیرې اقتصادي وضعیت د بخران سره مخ شي او یا هم د هغوی معاشونه ورنکړل شي، یا که چیرې مونږ پیسې برابرې نه کړو، تاسو شاوخوا پنځه سوه زره د پوځ سرتیري او پولیس لرئ، چې ټرنینګ یې لیدلی او وسلې هم لري ". همداشان ښاغلي سپکو وویل" تاسو ۶۰ زره طالبان لرئ، چې د وژلو لپاره یې تعلیم لیدلی دی. هغوی غواړي، چې په ټولنه کې بیرته مدغم شي. د دې لپاره پلان". همداشان هغه وویل، چې نا بشپړ پلان کیدای شي د بیا رغونې په برخه کې په یو شمیر ډیرو مهمو لاس ته راوړنو ناوړه اغیزه وکړي. ښاغلي سپکو وویل " د روغتیايي مرکزونو، پوهنې، ښځو پورې اړوند مسلو کې بریالیتوبونه ترلاسه شوي دي". هغه زیاته کړه " دا ټول تر خطر لاندې دي، که چیرې مونږ یې د سولې په خبرو کې ساتنه ونکړو ". د افغانستان د بیا رغونې لپاره د امریکا ځانګړي سرمفتش، دا خبرداری په داسې حال کې ورکړی، چې د افغانستان د سولې لپاره د امریکا ځانګړی استازی زلمي خلیلزاد بیا افغانستان او سیمې ته خپل سفر پیل کړی دی. ټاکل شوې، چې ښاغلی خلیلزاد به نن په مسکو کې د افغانستان لپاره د روسیې او چین د ځانګړو استازو سره د افغانستان په مسله خبرې وکړي. همداشان په پام کې ده، چې ښاغلی خلیلزاد به د خپل دغه سفر په ترڅ کې په دوحه کې د طالبانو له استازو سره هم وګوري. په دوحه کې د طالبانو د سیاسي دفتر ویاند سهیل شاهین د دې اونۍ په سر کې امریکا غږ ته وویل، چې طالبان د امریکا سره د خبرو بیا پیلیدو ته لیواله دي.